L-għanja ta' Mosè "Agħtu widen, smewwiet, ħa nitkellem, u tisma' l-art kliem fommi. Ħa jinżel bħax-xita tagħlimi, ħa joqtor bħan-nida kliemi, bħal irxiex fuq raba' jħaddar, bħal bexxa xita fuq il-ħxejjex. Irrid inxandar isem il-Mulej; faħħruh intom lil Alla tagħna. Għax hu l-Blata tagħna; perfett għemilu; u lkoll ġusti t-triqat tiegħu. Alla ta' kelmtu u ma jqarraqx; kollu ħaqq u kollu sewwa. Imxew ħażin miegħu; mhumiex uliedu, għajb għalihom; nisel ta' inkwiet u għawġ. B'hekk tħallsu lill-Mulej, poplu iblah u bla għaqal? Mhux hu missierek, li għamlek tiegħu? Mhux hu li sawrek u qawwiek? Ftakar fil-jiem ta' dari; qis is-snin, kull żmien li gerbeb! Staqsi 'l missierek u jurik, lix-xjuħ tiegħek u jgħidulek. Meta Alla l-Għoli 'l ġnus qassmilhom sehemhom, u l-bnedmin minn xulxin fired, ħażżeż truf il-ġnus, skont l-għadd ta' wlied Alla . Imma sehem il-Mulej baqa' l-poplu tiegħu, Ġakobb sehem il-wirt tiegħu. F'art imwarrba mar isibu, f'deżert waħxi u bla nies. Dar miegħu u ħa ħsiebu: ħarsu bħall-mimmi ta' għajnejh. Bħalma l-ajkla l-bejta ttajjar, u tittajjar fuq uliedha, tiftaħ ġwenħajha u ttellagħhom, u ġġorrhom fuq ġwenħajha, hekk il-Mulej mexxiehom waħdu, u ebda alla ieħor ma kien miegħu. Tellgħu fuq l-għoljiet tal-art, u temgħu uċuħ ir-raba'. Tah jerda' l-għasel mill-irdum, u ż-żejt mill-blat taż-żnied. Tah baqta tal-baqar u ħalib tan-nagħaġ, u l-laħam imsemmen tal-ħrief u tal-muntun imwielda f'Basan, u tal-mogħoż; mill-ifjen dqiq tal-qamħ; u demm il-għeneb int xrobt iriegħi. U simen Ġesurun u ta biż-żewġ; smint, u mtlejt, u ħxint; u telaq lil Alla, il-ħallieq tiegħu, u żeblaħ il-Blata tas-salvazzjoni tiegħu. B'allat oħra kebbsu lil Alla bl-għira; regħxuh bl-għemejjel ħżiena tagħhom. Issagrifikaw lill-erwieħ li mhumiex allat, lil allat li bihom ma kinux jafu, lil allat ġodda li ġew dan l-aħħar, li missirijiethom qatt ma kienu jqimu. Int insejt il-Blata li wilditek, insejt 'l Alla li nisslek. Il-Mulej ra dan, u fil-korla tiegħu stmerr 'l uliedu, subien u bniet. U qal: 'Naħbi wiċċi minnhom, u nara xi jsir minnhom. Għax nisel ħażin huma, ulied li kelma ma jżommuhiex. Kebbsuli l-għira b'dak li mhux alla, regħxuni b'allathom fiergħa; u jiena nkebbsilhom l-għira b'dak li poplu mhux, inregħexhom b'nies bla moħħ. Għax nar iħeġġeġ il-qilla tiegħi, nar li jaqbad sa qiegħ l-art; nar jeqred l-art b'tagħmirha, u l-muntanji jaħraq mis-sisien. Ħsara fuq ħsara niġma' fuqhom, u fuqhom naħli l-vleġeġ tiegħi. Bil-ġuħ jinfnew, deni jaħtafhom u l-mard jittieħed. Snien il-bhejjem nibagħtilhom, b'semm is-sriep li jieklu t-trab. Barra l-mewt bix-xabla, u ġewwa d-dar bil-biża', kemm għaż-żagħżugħ u x-xebba, kemm għat-trabi u x-xjuħ xehbiena. Jien kont ngħid: kieku rrid neqridhom, tifkirthom inħassar minn qalb in-nies, li kieku ma bżajtx miż-żebliħ tal-għadu, li ma jaħsbux dawk li għakksuh u jgħajtu: Bis-saħħa ta' idejna rbaħna, mhux il-Mulej li għamel dan. Ġens bla ħsieb , u nies bla fehma. Li kienu għaqlin kienu jifhmu dan; u kienu jitħassbu fuq it-tmiem tagħhom. Kif jista' jkun li wieħed jiġri wara elf, u tnejn iħarrbu għaxart elef, jekk mhux għax il-Blata tagħhom begħithom, u l-Mulej telaqhom? Għax il-Blata tagħna mhix bħall-blata tagħhom, u dan l-għedewwa tagħna stess jgħiduh. Għax id-dielja tagħhom mid-dielja ta' Sodoma ħierġa u mill-oqsma ta' Gomorra. L-għeneb tagħhom għeneb is-semm, u morri l-għenieqed tagħhom. L-inbid tagħhom semm is-sriep, velenu qawwi tas-serpent. Mhux dan forsi maħżun għandi, imsakkar fil-moħbiet tiegħi? Għalija l-ħlas u l-vendetta, għal meta jogħtru riġlejhom. Għax qrib hu jum il-qerda tagħhom, fis jasal li hemm lest għalihom. Għax il-Mulej jagħmel ħaqq lill-poplu tiegħu, u l-qaddejja tiegħu jħenn għalihom, meta jara li marret saħħtu, u la baqa' lsir u lanqas ħieles. U jgħid: 'Fejn huma l-allat tagħhom, il-blata li fiha ttamaw? Li kienu jieklu x-xaħam tal-vittmi tagħhom u jixorbu l-inbid tat-tiswib tagħhom?' Ħalli jqumu huma u jgħinukom u jkunu kenn għalikom! Araw issa li jien, jien hu, u m'hemm ebda alla ħdejja. Jien immewwet u jiena naħji. Jiena nidrob, u jiena nfejjaq. U ħadd ma hemm li jeħles minn idejja. Għax nerfa' idi lejn is-sema, u naħlef: 'Daqs kemm jien ħaj għal dejjem malli nsinn ix-xabla tilma tiegħi, u tlesti ruħha idi għall-ħaqq, vendetta nagħmel mill-għedewwa tiegħi, u nitħallas minn dawk li jobogħduni. Il-vleġeġ tiegħi bid-demm insakkar, bil-laħam inxabba' x-xabla tiegħi, bid-demm tal-maqtula u l-priġunieri, bl-irjus b'xagħar twil ta' kbarat il-għadu.' Ifirħu u għajtu bil-ferħ, ja ġnus, lill-poplu tiegħu, għax jitħallas ta' demm il-qaddejja tiegħu, u jħallas lill-għedewwa tiegħu u jnaddaf artu u l-poplu tiegħu." Ġie Mosè, hu u Ġożwè bin Nun, u lissen il-kliem kollu ta' din l-għanja hekk li seta' jisimgħu l-poplu. Malli Mosè temm dan il-kliem kollu quddiem Iżrael kollu, qalilhom: "Żommu f'qalbkom dan il-kliem kollu li jien illum qegħedt quddiemkom, biex twissu lil uliedkom li jqisu li jħarsu l-kliem kollu ta' din il-liġi. Għax mhijiex xi ħaġa fiergħa għalikom, imma ħajjitkom, u biha intom tgħaddu żmien twil fl-art li intom se taqsmu l-Ġordan biex teħduha f'idejkom." L-aħħar jum ta' Mosè U l-Mulej kellem lil Mosè dak in-nhar stess u qallu: "Itla' fuq din il-muntanja Għabarim - il-muntanja ta' Nebu, fl-art ta' Mowab, li tiġi biswit Ġeriko - u ħares lejn art Kangħan li jien se nagħti b'wirt lil ulied Iżrael. U mut fuq il-muntanja fejn int tiela', u nġabar ma' niesek bħalma miet Aron, ħuk, fuq il-muntanja Ħor, u nġabar ma' niesu, talli nqastuni f'nofs ulied Iżrael ħdejn l-ilma ta' Meriba ta' Kades, fid-deżert ta' Sin, meta intom ma ħaristulix qdusiti f'nofs ulied Iżrael. Tara quddiemek l-art, imma hemmhekk ma tidħolx, fl-art li jien se nagħti lil ulied Iżrael."